Slipper fengsel - må betale erstatning på en kvart million

TØNSBERG (Aftenposten): Filmbransjen krevde 823.062 kroner, men 21-åringen fra Vestfold slipper unna med seks måneders betinget fengsel og 250.000 kroner i erstatning.

21-åringen er dømt til å betale rekorderstatning etter dom for streaming av filmer og TV-serier. Joacim Lund

19. jan. 2016 14:19 Sist oppdatert 20. januar 2016

— Dette er den strengeste dommen i Norgeshistorien for brudd på åndsverkloven. Selv om vi bare får en brøkdel av kravet vårt, tviler jeg på at vi vil anke dommen, sier generalsekretær Willy Johansen i Norsk Videogramforening (NVF).

Johansen sendte tirsdag morgen dommen fra Tønsberg tingrett ut til foreningens medlemmer.

Bransjen anmeldte

Det var for ett år siden NVF fikk stengt «norskfilm.net», som var finansiert av annonseinntekter:

— Hadde han blitt dømt til å betale erstatning for våre tap for alle som hadde lastet ned filmene ulovlig ville dette ha beløpt seg til mange titalls millioner kroner. Likevel er 250.000 kroner det høyeste beløp noen er idømt. Nå jobber vi for å stoppe tjenesten popcorn time, som automatisk deler en film du laster ned på PC eller mobil med alle dine kontakter, sier Johansen.

Bransjeforeningen anmeldte fildeleren på vegne av tungvekterne i bransjen som Warner Bros, SF Norge AS, Nordisk Film, Fox-Paramount Home Entertainment, Universal Sony Pictures og Walt Disney.

-Truer eksistensgrunnlaget

— Nordmenn er i verdenstoppen når det gjelder å strømme TV, film og musikk. Piratkopiering truer det kommersielle eksistensgrunnlaget for disse tjenestene. Skal det være mulig å leve av å skape egne åndsverk i Norge, kan vi ikke godta utstrakt tyveri av åndsverk på internett, sier Willy Johansen.

- Lettet over å slippe fengsel

Advokatfullmektig Nikolai Riise sier at hans klient er godt fornøyd med dommen:

— Vi prøvde å få lempet på erstatningsbeløpet, men han er godt fornøyd med å slippe å gå i fengsel, sier Riise.

Les også:

Les også Bransjen vurderer å saksøke Popcorn Time etter Pirate Bay-dommen

Omfattende virksomhet

I løpet av 2014 og 2015 la 21-åringen ut 1200 filmer og TV-serier på det nå stansede nettstedet «norskfilm.net».

I tillegg hadde han lastet ned 700 andre filmer fra The Pirate Bay, og tekstet 100 av disse på norsk.

«Konkret skal han straffes for å ulovlig ha tilgjengeliggjort for allmennheten minst 1200 filmer/TV-serie episoder, samt for å ulovlig ha lastet ned cirka 700 filmer/TV-serie episoder fra The Pirate Bay – hvorav han tekstet cirka 100 av disse, for deretter å gjøre dem tilgjengelig for allmennheten», skriver tingrettsdommer Ruth Ingrid Brønstad.

Aktor i saken ba om seks måneders fengsel for mannen, hvorav én måned skulle være ubetinget.

Retten valgte å gjøre hele dommen på seks måneders fengsel betinget.

Erstatningen omfatter vederlagserstatning, erstatning for markedsforstyrrelser, samt erstatning av advokatutgifter.

Les også: